SAKP sê Zondo moet omstrede Cedar Park-transaksie bekyk | Maroela Media
Die Gautrein se Sandton-stasie. (Foto: Twitter)
Nóg bewerings van ongerymdhede gaan waarskynlik op adjunkhoofregter Raymond Zondo, voorsitter van die kommissie wat staatskaping ondersoek, se tafel beland.
Die SAKP gaan Maandag meer besonderhede bekend maak oor sy memorandum waarin hy eis dat dié kommissie 'n ondersoek doen na die kooptransaksie tussen die Johannesburgse metroraad en Cedar Park. Luidens berigte het die metroraad 'n waardevolle stuk eiendom in Sandton bykans verniet weggegee aan dié maatskappy wat bande met die omstrede Gupta-familie het.
Die kooptransaksie het aan die lig gekom nadat die watertoevoer na die Gautrein-stasie in Sandton vroeër weens agterstallige munisipale skuld afgesny is. Gautrein besit gedeeltes van die grond, maar die res behoort aan Cedar Park, wat weer deel is van die Regiments-groep. Die groep word al 'n geruime tyd by bewerings van staatskaping betrek, weens kontrakte wat hy glo, danksy sy Gupta-bande, by staatsinstellings gekry het.
Rapport het vroeër berig Cedar Park het nie 'n sent van die koopsom van R280 miljoen in 2009, toe die grond gekoop is, aan die Johannesburg-metro betaal nie. Hy het dit boonop gedoen met 'n verband van die metro self en hoef nie 'n sent te betaal voordat hy 'n wins uit die ontwikkeling maak nie. Die koerant het voorts berig Cedar Park het ook nog nooit 'n sent eiendomsbelasting betaal nie en voer aan hy is daarvan kwytgesteld ingevolge die kontrak met die stad.
Omdat Cedar Park nie sy R8 miljoen-skuld aan die metro vereffen het nie, is Gautrein se water ook afgesny, al hét hy sy gedeelte betaal. Nadat 'n ooreenkoms tussen die Bombela Concession Company, wat Gautrein bedryf, en die stad aangegaan is, is die watertoevoer herstel.
Herman Mashaba, Johannesburg se burgemeester, het ná die onthullings aangekondig dat 'n volledige ondersoek na die kooptransaksie gedoen gaan word.
Die SAKP het hom gekap daaroor en sê pleks daarvan om 'n oplossing te vind wat pendelaars nie negatief raak nie, het Mashaba gekies om die situasie vir politieke gewin uit te buit. "Hy het ook gedreig dat hy die kooptransaksie gaan ondersoek, iets wat hy nie bevoeg is om te doen nie," het die SAKP in 'n verklaring gesê.
"Die SAKP glo die [Zondo-] kommissie is die enigste liggaam wat wetlik bemagtig is om die beweerde korrupte kooptransaksie van die grond aan 'n maatskappy met Gupta-bande te ondersoek. Die ondersoek na Gupta-verwante korrupsie word reeds deur die kommissie se verwysingsraamwerk gedek."
Vir wat om nog geld te mors ons weet mos nou al daar waar bedrog is sal jy die ANC kry
Die feit dat die SAKP aandring op aleenlik n Zondo ondersoek, bring Zondo kommisie en sy einddoel onder verdenking.